title: 2012 m. birželio 25 d. Tarybos sprendimas 2012/331/BUSP, kuriuo pratęsiamas Europos Sąjungos specialiojo įgaliotinio Afganistane įgaliojimų terminas

text:
26.6.2012

               LT

               Europos Sąjungos oficialusis leidinys

               L 165/68

         TARYBOS SPRENDIMAS 2012/331/BUSP
   2012 m. birželio 25 d.
   kuriuo pratęsiamas Europos Sąjungos specialiojo įgaliotinio Afganistane įgaliojimų terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2010 m. kovo 22 d. Taryba priėmė Sprendimą 2010/168/BUSP (1), kuriuo Vygaudas UŠACKAS paskirtas Europos Sąjungos specialiuoju įgaliotiniu (toliau – ES specialusis įgaliotinis) Afganistane. ES specialiojo įgaliotinio įgaliojimai baigiasi 2012 m. birželio 30 d.;

               (2)

               ES specialiojo įgaliotinio įgaliojimai turėtų būti pratęsti tolesniam 12 mėnesių laikotarpiui;

               (3)

               ES specialusis įgaliotinis vykdys įgaliojimus tokiomis aplinkybėmis, kurios gali pablogėti ir trukdyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio Afganistane Vygaudo UŠACKO įgaliojimai pratęsiami iki 2013 m. birželio 30 d. ES specialiojo įgaliotinio įgaliojimų terminas gali būti nutrauktas anksčiau, jei Taryba taip nuspręstų remdamasi Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu.
   2 straipsnis
   Politikos tikslai
   ES specialusis įgaliotinis atstovauja Sąjungai ir propaguoja Sąjungos politikos tikslus Afganistane, glaudžiai derindamas veiklą su valstybių narių atstovais Afganistane. Konkrečiau, ES specialusis įgaliotinis:

               a)

               prisideda prie ES ir Afganistano bendros deklaracijos įgyvendinimo ir vadovauja Afganistanui ir Pakistanui skirto ES veiksmų plano įgyvendinimui, kiek tai susiję su Afganistanu, šioje veikloje bendradarbiaudamas su valstybių narių atstovais Afganistane;

               b)

               remia Sąjungos ir Afganistano politinį dialogą;

               c)

               remia Jungtines Tautas (JT), joms imantis pagrindinio vaidmens Afganistane, ypatingą dėmesį skirdamas pastangoms geriau koordinuoti tarptautinę paramą, tokiu būdu skatindamas Londono, Kabulo ir Bonos konferencijų komunikatų ir atitinkamų JT rezoliucijų įgyvendinimą.

         3 straipsnis
   Įgaliojimai
   Įgyvendindamas savo įgaliojimus, ES specialusis įgaliotinis, glaudžiai bendradarbiaudamas su valstybių narių atstovais Afganistane:

               a)

               propaguoja Sąjungos požiūrį į politinį procesą ir įvykių raidą Afganistane;

               b)

               palaiko glaudžius ryšius su atitinkamomis Afganistano institucijomis, ypač vyriausybe ir parlamentu, taip pat vietos valdžios institucijomis, ir remia jų vystymą. Taip pat turėtų būti palaikomi ryšiai su kitomis Afganistano politinėmis grupėmis ir kitais svarbiais Afganistane veikiančiais subjektais;

               c)

               palaiko glaudžius ryšius su atitinkamais tarptautiniais ir regioniniais Afganistane veikiančiais subjektais, visų pirma JT Generalinio Sekretoriaus specialiuoju atstovu ir Šiaurės Atlanto Sutarties Organizacijos vyresniuoju civiliniu įgaliotiniu bei kitais svarbiausiais partneriais ir organizacijomis;

               d)

               konsultuoja dėl padarytos pažangos siekiant ES ir Afganistano bendros deklaracijos, Afganistanui ir Pakistanui skirto ES veiksmų plano, tiek, kiek jis susijęs su Afganistanu, ir Kabulo bei Bonos ir kitų atitinkamų tarptautinių konferencijų tikslų, visų pirma šiose srityse:

                           —

                           civilinių gebėjimų stiprinimas, visų pirma viršnacionaliniu lygiu,

                           —

                           geras valdymas ir teisinės valstybės egzistavimui būtinų institucijų, visų pirma nepriklausomos teismų sistemos, kūrimas,

                           —

                           rinkimų reformos,

                           —

                           saugumo sektoriaus reformos, įskaitant teisminių institucijų, nacionalinės kariuomenės ir policijos pajėgų stiprinimą,

                           —

                           augimo skatinimas, visų pirma pasitelkiant žemės ūkį ir kaimo plėtrą,

                           —

                           pagarba Afganistano tarptautiniams įsipareigojimams žmogaus teisių srityje, įskaitant pagarbą mažumoms priklausančių asmenų teisėms ir moterų bei vaikų teisėms,

                           —

                           pagarba demokratijos ir teisinės valstybės principams,

                           —

                           moterų dalyvavimo viešajame administravime ir pilietinės visuomenės veikloje skatinimas,

                           —

                           pagarba Afganistano tarptautiniams įsipareigojimams, įskaitant bendradarbiavimą, susijusį su tarptautinėmis pastangomis kovoti su terorizmu, neteisėta prekyba narkotikais, prekyba žmonėmis ir ginklų bei masinio naikinimo ginklų ir susijusių medžiagų platinimu,

                           —

                           palankesnių sąlygų humanitarinės pagalbos teikimui ir tvarkingam pabėgėlių bei šalies viduje perkeltų asmenų grįžimui sudarymas, ir

                           —

                           Sąjungos dalyvavimo ir veiklos Afganistane veiksmingumo didinimas ir dalyvavimas rengiant reguliarias ES veiksmų plano šešių mėnesių įgyvendinimo ataskaitas, kurių prašo Taryba;

               e)

               aktyviai dalyvauja vietos koordinavimo forumų, pavyzdžiui, Jungtinės koordinavimo ir stebėsenos valdybos, veikloje, kartu išsamiai informuodamas nedalyvaujančias valstybes nares apie šiais lygiais priimtus sprendimus;

               f)

               konsultuoja dėl Sąjungos dalyvavimo ir jos pozicijų su Afganistanu susijusiose tarptautinėse konferencijose ir padeda skatinti regioninį bendradarbiavimą;

               g)

               prisideda prie Sąjungos žmogaus teisių politikos ir ES žmogaus teisių gairių, visų pirma dėl moterų ir vaikų konfliktų apimtose vietovėse, įgyvendinimo, visų pirma vykdant stebėseną ir reaguojant į pokyčius šioje srityje.

         4 straipsnis
   Įgaliojimų vykdymas
   1.   ES specialusis įgaliotinis atsakingas už įgaliojimų vykdymą, jo veiklą prižiūrint vyriausiajam įgaliotiniui.
   2.   Politinis ir saugumo komitetas (toliau – PSK) palaiko ypatingus ryšius su ES specialiuoju įgaliotiniu; visų pirma per šį komitetą ES specialusis įgaliotinis bendrauja su Taryba. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio įgaliojimams.
   3.   ES specialusis įgaliotinis savo darbą glaudžiai koordinuoja su Europos išorės veiksmų tarnyba (EIVT) ir jos kompetentingais padaliniais.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2012 m. liepos 1 d. iki 2013 m. birželio 30 d. susijusioms išlaidoms padengti skiriama orientacinė finansavimo suma yra 6 380 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.
   6 straipsnis
   Darbuotojų grupės sudarymas ir sudėtis
   1.   Neviršydamas ES specialiojo įgaliotinio įgaliojimų ir turimų atitinkamų finansinių išteklių, ES specialusis įgaliotinis sudaro darbuotojų grupę. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis laiku ir reguliariai praneša Tarybai ir Komisijai apie darbuotojų grupės sudėtį.
   2.   Valstybės narės ir Sąjungos institucijos bei EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai ta valstybė narė, atitinkama Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti komandiruojami dirbti su ES specialiuoju įgaliotiniu. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, siunčiančiajai Sąjungos institucijai arba EIVT ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir jo personalo privilegijos bei imunitetai
   Atitinkamai su priimančiąja (-iosiomis) šalimi (-imis) susitariama dėl ES specialiojo įgaliotinio misijos ir ES specialiojo įgaliotinio personalo narių užduočių įvykdymui bei sklandžiam darbui užtikrinti būtinų privilegijų, imunitetų ir papildomų garantijų. Valstybės narės ir Komisija šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų 2011 m. kovo 31 d. Tarybos sprendimu 2011/292/ES dėl ES įslaptintos informacijos apsaugai užtikrinti skirtų saugumo taisyklių (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos Generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas ES specialiojo įgaliotinio įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių tiesiogiai ES specialiajam įgaliotiniui pavaldaus personalo saugumui užtikrinti, visų pirma:

               a)

               sudarydamas misijai skirtą saugumo planą, grindžiamą EIVT gairėmis, kuriame numatomos misijai skirtos fizinės, organizacinės ir procedūrinės saugumo priemonės, reglamentuojančios personalo saugaus atvykimo į misijos teritoriją ir judėjimo toje teritorijoje valdymą, taip pat saugumo incidentų valdymą, ir numatomas misijos nenumatytų atvejų ir evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją visiems ES specialiojo įgaliotinio grupės nariams, kurie turi būti dislokuoti už Sąjungos ribų, įskaitant vietoje pasamdytus darbuotojus, būtų organizuotas atitinkamas mokymas saugumo klausimais, atsižvelgiant į EIVT nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir vyriausiajam įgaliotiniui, Tarybai bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ataskaitos ir įgaliojimų vykdymo ataskaitos dalį.

         11 straipsnis
   Ataskaitų teikimas
   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. Vyriausiajam įgaliotiniui ar PSK rekomendavus, ES specialusis įgaliotinis teikia ataskaitas Užsienio reikalų tarybai.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, nuoseklumo ir veiksmingumo užtikrinimo bei padeda užtikrinti, kad visos Sąjungos priemonės ir valstybių narių veiksmai būtų vykdomi suderintai siekiant Sąjungos politikos tikslų. ES specialiojo įgaliotinio veikla koordinuojama su Komisijos ir ES specialiojo įgaliotinio Vidurinėje Azijoje bei Sąjungos delegacijos Pakistane veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Veiksmų vietoje palaikomas glaudus ryšys su Sąjungos delegacijų vadovais ir valstybių narių atstovybių vadovais. Jie deda visas įmanomas pastangas padėdami ES specialiajam įgaliotiniui vykdyti savo įgaliojimus. ES specialusis įgaliotinis teikia ES policijos misijos Afganistane (EUPOL AFGHANISTAN) vadovui konsultacijas vietos politiniais klausimais. ES specialusis įgaliotinis ir civilinės operacijos vadas prireikus konsultuojasi tarpusavyje. ES specialusis įgaliotinis taip pat palaiko ryšius su kitais veiksmų vietoje esančiais tarptautiniais ir regioniniais subjektais.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. ES specialusis įgaliotinis iki 2012 m. gruodžio mėn. pabaigos pateikia vyriausiajam įgaliotiniui, Tarybai ir Komisijai pažangos ataskaitą, o pasibaigus įgaliojimų terminui – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Liuksemburge 2012 m. birželio 25 d.

            Tarybos vardu

            Pirmininkė

         C. ASHTON

      (1)  OL L 75, 2010 3 23, p. 22.

      (2)  OL L 141, 2011 5 27, p. 17.


title: 2016 m. liepos 18 d. Tarybos sprendimas (ES) 2016/1225 dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją, protokolo dėl Europos Sąjungos ir Libano Respublikos bendrojo susitarimo, kuriuo nustatomi Libano Respublikos dalyvavimo Sąjungos programose bendrieji principai, sudarymo

text:
28.7.2016

               LT

               Europos Sąjungos oficialusis leidinys

               L 202/3

         TARYBOS SPRENDIMAS (ES) 2016/1225
   2016 m. liepos 18 d.
   dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją, protokolo dėl Europos Sąjungos ir Libano Respublikos bendrojo susitarimo, kuriuo nustatomi Libano Respublikos dalyvavimo Sąjungos programose bendrieji principai, sudarymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 212 straipsnį kartu su 218 straipsnio 6 dalies a punktu ir 218 straipsnio 7 dalimi,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               remiantis Tarybos sprendimu (ES) 2015/268 (2), Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją (3), protokolas dėl Europos Sąjungos ir Libano Respublikos bendrojo susitarimo, kuriuo nustatomi Libano Respublikos dalyvavimo Sąjungos programose bendrieji principai (toliau – Protokolas), Sąjungos vardu pasirašytas 2015 m. vasario 9 d.;

               (2)

               Protokolo tikslas – nustatyti finansines ir technines taisykles, siekiant Libano Respublikai sudaryti sąlygas dalyvauti tam tikrose Sąjungos programose. Protokolu nustatytoje horizontalioje sistemoje išdėstyti ekonominio, finansinio ir techninio bendradarbiavimo principai ir pagal ją Libano Respublika iš Sąjungos pagal tas programas gali gauti paramą, visų pirma finansinę paramą. Ta sistema taikoma tik toms Sąjungos programoms, kuriose atitinkamais steigiamaisiais teisės aktais numatoma Libano Respublikos dalyvavimo galimybė. Todėl Protokolo sudarymu nesuteikiami pagal programas vykdomos įvairių krypčių sektorių politikos įgaliojimai, kuriais naudojamasi nustatant programas;

               (3)

               Protokolas turėtų būti patvirtintas Sąjungos vardu,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją, protokolas dėl Europos Sąjungos ir Libano Respublikos bendrojo susitarimo, kuriuo nustatomi Libano Respublikos dalyvavimo Sąjungos programose bendrieji principai (4).
   2 straipsnis
   Tarybos pirmininkas Sąjungos vardu pateikia Protokolo 10 straipsnyje numatytą pranešimą (5).
   3 straipsnis
   Komisija Sąjungos vardu įgaliojama nustatyti Libano Respublikos dalyvavimo kiekvienoje atitinkamoje Sąjungos programoje konkrečias sąlygas, įskaitant mokėtiną finansinį įnašą. Komisija informuoja atitinkamą Tarybos darbo grupę.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. liepos 18 d.

            Tarybos vardu

            Pirmininkė

         F. MOGHERINI

      (1)  2016 m. birželio 23 d. pritarimas (dar nepaskelbta Oficialiajame leidinyje).

      (2)  2014 m. gruodžio 17 d. Tarybos sprendimas (ES) 2015/268 dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją, protokolo dėl Europos Sąjungos ir Libano Respublikos bendrojo susitarimo, kuriuo nustatomi Libano Respublikos dalyvavimo Sąjungos programose bendrieji principai, pasirašymo Europos Sąjungos vardu ir laikino taikymo (OL L 47, 2015 2 20, p. 1).

      (3)  OL L 143, 2006 5 30, p. 2.

      (4)  Protokolas paskelbtas OL L 47, 2015 2 20, p. 3 kartu su sprendimu dėl pasirašymo.

      (5)  Protokolo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2009/25/Euratomas: 2006 m. gruodžio 4 d. Komisijos sprendimas dėl Europos atominės energijos bendrijos ir Kazachstano Respublikos Vyriausybės susitarimo dėl bendradarbiavimo taikaus branduolinės energijos naudojimo srityje sudarymo

text:
15.1.2009

               LT

               Europos Sąjungos oficialusis leidinys

               L 10/15

         KOMISIJOS SPRENDIMAS
   2006 m. gruodžio 4 d.
   dėl Europos atominės energijos bendrijos ir Kazachstano Respublikos Vyriausybės susitarimo dėl bendradarbiavimo taikaus branduolinės energijos naudojimo srityje sudarymo
   (2009/25/Euratomas)
   EUROPOS BENDRIJŲ KOMISIJA,
   atsižvelgdama į Europos atominės energijos bendrijos steigimo sutartį, ypač į jos 101 straipsnio antrą pastraipą,
   atsižvelgdama į Tarybos patvirtinimą,
   kadangi:
   Europos atominės energijos bendrijos ir Kazachstano Respublikos Vyriausybės susitarimas dėl bendradarbiavimo taikaus branduolinės energijos naudojimo srityje turėtų būti sudarytas,
   NUSPRENDĖ:
   1 straipsnis
   Europos atominės energijos bendrijos ir Kazachstano Respublikos Vyriausybės susitarimas dėl bendradarbiavimo taikaus branduolinės energijos naudojimo srityje yra šiuo sprendimu patvirtinamas Europos atominės energijos bendrijos vardu. Susitarimo tekstas pridedamas prie šio sprendimo.
   2 straipsnis
   Komisijos pirmininkas arba už energetiką atsakingas Komisijos narys įgaliojamas pasirašyti Susitarimą ir imtis visų būtinų veiksmų, kad šis Europos atominės energijos bendrijos vardu sudarytinas Susitarimas įsigaliotų.

      Priimta Briuselyje, 2006 m. gruodžio 4 d.

            Komisijos vardu

         Andris PIEBALGS

            Komisijos narys


title: 2011 m. liepos 18 d. Tarybos sprendimas 2011/426/BUSP dėl Europos Sąjungos specialiojo įgaliotinio Bosnijoje ir Hercegovinoje paskyrimo

text:
19.7.2011

               LT

               Europos Sąjungos oficialusis leidinys

               L 188/30

         TARYBOS SPRENDIMAS 2011/426/BUSP
   2011 m. liepos 18 d.
   dėl Europos Sąjungos specialiojo įgaliotinio Bosnijoje ir Hercegovinoje paskyrimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2009 m. kovo 11 d. Taryba priėmė Bendruosius veiksmus 2009/181/BUSP (1) dėl Valentin INZKO paskyrimo Europos Sąjungos specialiuoju įgaliotiniu (toliau – ES specialusis įgaliotinis) Bosnijoje ir Hercegovinoje;

               (2)

               2010 m. rugpjūčio 11 d. Taryba priėmė Sprendimą 2010/442/BUSP (2), kuriuo Europos Sąjungos specialiojo įgaliotinio Bosnijoje ir Hercegovinoje įgaliojimų terminas pratęsiamas iki 2011 m. rugpjūčio 31 d.;

               (3)

               Peter SØRENSEN turėtų būti paskirtas ES specialiuoju įgaliotiniu Bosnijoje ir Hercegovinoje laikotarpiui nuo 2011 m. rugsėjo 1 d. iki 2015 m. birželio 30 d.;

               (4)

               2011 m. kovo 21 d. Taryba priėmė išvadas, kuriose išdėstytas bendras Sąjungos požiūris į Bosniją ir Hercegoviną;

               (5)

               Sąjunga toliau stiprina savo politiką ir atstovavimą vietoje paskirdama platesnių įgaliojimų turintį vieną Sąjungos įgaliotinį, kuris atliks vadovaujamą vaidmenį teikiant paramą Bosnijai ir Hercegovinai dėl su Sąjunga susijusių klausimų, kad būtų remiama šalies integracijos su Sąjunga pažanga, taip pat pasitelkiant plataus masto ir proporcingas priemones;

               (6)

               ES specialiojo įgaliotinio įgaliojimai turėtų būti vykdomi derinant su Europos Komisija, kad būtų užtikrinamas suderinamumas su kita Sąjungos kompetencijai priklausančia atitinkama veikla;

               (7)

               Taryba numato, kad ES specialiojo įgaliotinio galios ir įgaliojimai, taip pat Europos Sąjungos delegacijos biuro Bosnijoje ir Hercegovinoje vadovo galios ir įgaliojimai bus suteikti tam pačiam asmeniui;

               (8)

               ES specialusis įgaliotinis vykdys savo įgaliojimus tokiomis aplinkybėmis, kurios gali pablogėti ir galėtų sutrukdyti siekti Sąjungos išorės veiksmų tikslų, nustatytų Sutarties 21 straipsnyje,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   Peter SØRENSEN skiriamas Europos Sąjungos specialiuoju įgaliotiniu (toliau – ES specialusis įgaliotinis) Bosnijoje ir Hercegovinoje laikotarpiui nuo 2011 m. rugsėjo 1 d. iki 2015 m. birželio 30 d. ES specialiojo įgaliotinio įgaliojimų terminas gali būti nutrauktas anksčiau, jei Taryba taip nuspręstų remdamasi Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu.
   2 straipsnis
   Politikos tikslai
   ES specialiojo įgaliotinio įgaliojimai grindžiami šiais Sąjungos politikos tikslais Bosnijoje ir Hercegovinoje: tolesnė pažanga vykdant stabilizacijos ir asociacijos procesą, siekiant sukurti stabilią, perspektyvią, taikią, daugiatautę ir vieningą Bosniją ir Hercegoviną, taikiai bendradarbiaujančią su savo kaimyninėmis šalimis ir negrįžtamai einančią link narystės Sąjungoje. Sąjunga taip pat toliau rems Bendrojo pamatinio susitarimo dėl taikos Bosnijoje ir Hercegovinoje įgyvendinimą.
   3 straipsnis
   Įgaliojimai
   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

               a)

               teikti Sąjungos patarimus ir siūlyti būdus, kaip sudaryti palankesnes sąlygas politiniam procesui;

               b)

               užtikrinti Sąjungos veiksmų nuoseklumą ir suderinamumą;

               c)

               sudaryti palankesnes sąlygas siekti pažangos įgyvendinant politinius, ekonominius ir Europos prioritetus;

               d)

               stebėti visų lygių Bosnijos ir Hercegovinos vykdomosios ir įstatymų leidžiamosios valdžios institucijų veiklą ir joms patarti, palaikyti ryšius su Bosnijos ir Hercegovinos valdžios institucijomis ir politinėmis partijomis;

               e)

               užtikrinti Sąjungos pastangų įvairiose teisinės valstybės ir saugumo sektoriaus reformos veiklos srityse įgyvendinimą, skatinti bendrą Sąjungos veiklos koordinavimą ir teikti vietos lygio politines gaires dėl Sąjungos pastangų kovojant su organizuotu nusikalstamumu ir korupcija, ir šiuo klausimu prireikus teikti vyriausiajam įgaliotiniui ir Komisijai įvertinimus ir patarimus;

               f)

               teikti Europos Sąjungos policijos misijos (toliau – ES policijos misija) vadovui konsultacijas vietos politiniais klausimais. ES specialusis įgaliotinis ir civilinės operacijos vadas prireikus konsultuojasi tarpusavyje; konsultuotis su ES policijos misijos vadovu prieš imantis politinių veiksmų, kurie gali turėti įtakos policijos ir saugumo padėčiai; remti sustiprintą ir veiksmingesnį Bosnijos ir Hercegovinos baudžiamojo teisingumo sistemos ir policijos bendradarbiavimą, palaikant glaudžius ryšius su ES policijos misija;

               g)

               nedarant poveikio karinei pavaldumo tvarkai, teikti ES pajėgų vadui politines konsultacijas vietos politinio pobūdžio kariniais klausimais, visų pirma susijusias su ypatingomis operacijomis, santykiais su vietos valdžios institucijomis ir su vietos žiniasklaida; konsultuotis su ES pajėgų vadu prieš imantis politinių veiksmų, kurie gali turėti įtakos saugumo padėčiai;

               h)

               koordinuoti ir įgyvendinti Sąjungos pastangas informuojant Bosnijos ir Hercegovinos plačiąją visuomenę Sąjungos klausimais;

               i)

               skatinti integracijos su Sąjunga procesą vykdant tikslinę viešosios diplomatijos ir Sąjungos informavimo veiklą, kuri užtikrintų Bosnijos ir Hercegovinos visuomenės geresnį su Sąjunga susijusių reikalų supratimą ir paramą, be kita ko įtraukiant vietos pilietinės visuomenės veikėjus;

               j)

               prisidėti prie pagarbos žmogaus teisėms bei pagrindinėms laisvėms plėtojimo ir stiprinimo Bosnijoje ir Hercegovinoje, laikantis Sąjungos žmogaus teisių politikos ir Sąjungos gairių dėl žmogaus teisių;

               k)

               skatinti atitinkamas Bosnijos ir Hercegovinos valdžios institucijas visapusiškai bendradarbiauti su Tarptautiniu baudžiamuoju tribunolu buvusiajai Jugoslavijai (TBTBJ);

               l)

               atsižvelgiant į Sąjungos integracijos procesą patarti, padėti su politiniu dialogu dėl būtinų Konstitucijos pakeitimų susijusiais klausimais, sudaryti jam palankesnes sąlygas ir jį stebėti;

               m)

               palaikyti glaudžius ryšius ir konsultuotis su vyriausiuoju įgaliotiniu Bosnijoje ir Hercegovinoje ir kitomis susijusiomis šalyje veikiančiomis tarptautinėmis organizacijomis;

               n)

               prireikus patarti vyriausiajam įgaliotiniui dėl fizinių ar juridinių asmenų, kuriems galėtų būti taikomos ribojamosios priemonės, atsižvelgiant į padėtį Bosnijoje ir Hercegovinoje;

               o)

               nedarant poveikio taikomai pavaldumo tvarkai, padėti užtikrinti, kad visomis Sąjungos priemonėmis veiksmų vietoje būtų darniai siekiama Sąjungos politinių tikslų.

         4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą, jo veiklą prižiūrint vyriausiajam įgaliotiniui.
   2.   Politinis ir saugumo komitetas (toliau – PSK) palaiko ypatingus ryšius su ES specialiuoju įgaliotiniu, o su Taryba bendraujama pirmiausia pasitelkus šį komitetą. PSK teikia ES specialiajam įgaliotiniui strategines konsultacijas ir nurodo politinę kryptį pagal jo įgaliojimus, nepažeisdamas vyriausiojo įgaliotinio įgaliojimų.
   3.   ES specialusis įgaliotinis savo veiklą glaudžiai koordinuoja su Europos išorės veiksmų tarnyba (EIVT).
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu nuo 2011 m. rugsėjo 1 d. iki 2012 m. birželio 30 d. susijusioms išlaidoms padengti skiriama orientacinė finansavimo suma yra 3 740 000 EUR.
   2.   Sprendimą dėl orientacinės finansavimo sumos, skiriamos ES specialiajam įgaliotiniui Bosnijoje ir Hercegovinoje paskesniais laikotarpiais, priima Taryba.
   3.   Išlaidos tvarkomos pagal Europos Sąjungos bendrajam biudžetui taikomas procedūras ir taisykles. Vakarų Balkanų regiono šalių piliečiams leidžiama dalyvauti konkursuose dėl sutarčių sudarymo.
   4.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.
   6 straipsnis
   Darbuotojų grupės sudarymas ir sudėtis
   1.   Paskirti Sąjungos darbuotojai skiriami padėti ES specialiajam įgaliotiniui vykdyti įgaliojimus ir bendrai prisidėti prie visų Sąjungos veiksmų Bosnijoje ir Hercegovinoje darnos, matomumo ir veiksmingumo. Neviršydamas savo įgaliojimų ir turimų atitinkamų finansinių išteklių, ES specialusis įgaliotinis sudaro darbuotojų grupę. Į darbuotojų grupę įtraukiami darbuotojai, turintys profesinės patirties specifinėse politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai ta valstybė narė, Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir jo personalo privilegijos ir imunitetai
   Atitinkamai su priimančiąja (-iosiomis) šalimi (-imis) susitariama dėl ES specialiojo įgaliotinio misijos ir jo personalo narių užduočių įvykdymui bei sklandžiam darbui užtikrinti būtinų privilegijų, imunitetų ir papildomų garantijų. Valstybės narės ir Komisija šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų 2011 m. kovo 31 d. Tarybos sprendimu 2011/292/ES dėl ES įslaptintos informacijos apsaugai užtikrinti skirtų saugumo taisyklių (3).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos Generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių tiesiogiai jam pavaldaus personalo saugumui užtikrinti, visų pirma:

               a)

               sudarydamas misijai skirtą saugumo planą, kuriame, be kita ko, numatomos misijai skirtos fizinės, organizacinės ir procedūrinės saugumo priemonės, reglamentuojančios saugaus personalo atvykimo į misijos teritoriją ir judėjimo toje teritorijoje valdymą, taip pat saugumo incidentų valdymą, ir taip pat numatomas nenumatytų atvejų ir evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją būtų organizuotas visų jo darbuotojų grupės narių, kurie turi būti dislokuoti už Sąjungos ribų, įskaitant vietoje pasamdytus darbuotojus, atitinkamas mokymas saugumo klausimais, atsižvelgiant į nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios laikotarpio vidurio ataskaitos ir įgaliojimų vykdymo ataskaitos dalį.

         11 straipsnis
   Ataskaitų teikimas
   ES specialusis įgaliotinis PSK ir vyriausiajam įgaliotiniui reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. PSK arba vyriausiajam įgaliotiniui rekomendavus, ES specialusis įgaliotinis gali teikti ataskaitas Užsienio reikalų tarybai.
   12 straipsnis
   Koordinavimas
   1.   ES specialiojo įgaliotinio veiksmai atitinkamai derinami su Komisijos veiksmais bei su kitų tame regione veikiančių ES specialiųjų įgaliotinių veiksmais. ES specialusis įgaliotinis reguliariai informuoja valstybių narių atstovybes.
   Veiksmų vietoje glaudus ryšys palaikomas su valstybių narių atstovybių vadovais. Jie deda visas įmanomas pastangas, kad padėtų ES specialiajam įgaliotiniui vykdyti įgaliojimus. ES specialusis įgaliotinis taip pat palaiko ryšius su tarptautiniais ir regioniniais subjektais veiksmų vietoje, visų pirma veiklą glaudžiai koordinuoja su vyriausiuoju įgaliotiniu Bosnijoje ir Hercegovinoje.
   2.   Prisidėdamas prie Sąjungos krizių valdymo operacijų, ES specialusis įgaliotinis kartu su kitais veiksmų vietoje esančiais Sąjungos subjektais gerina informacijos skleidimą ir tų Sąjungos subjektų keitimąsi ja siekiant kuo geresnio bendros padėties suvokimo ir įvertinimo.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Kiekvienų metų gruodžio mėn. pabaigoje ES specialusis įgaliotinis pateikia Tarybai, vyriausiajam įgaliotiniui ir Komisijai pažangos ataskaitą, o birželio mėn. pabaigoje – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2011 m. liepos 18 d.

            Tarybos vardu

            Pirmininkė

         C. ASHTON

      (1)  OL L 67, 2009 3 12, p. 88.

      (2)  OL L 211, 2010 8 12, p. 26.

      (3)  OL L 141, 2011 5 27, p. 17.


title: 2016 m. balandžio 11 d. Komisijos sprendimas (ES) 2016/566 dėl Skaitmeninės jūrų laivybos sistemos ir paslaugų valdymo aukšto lygio valdymo grupės įsteigimo, kuriuo panaikinamas Sprendimas 2009/584/EB

text:
12.4.2016

               LT

               Europos Sąjungos oficialusis leidinys

               L 96/46

         KOMISIJOS SPRENDIMAS (ES) 2016/566
   2016 m. balandžio 11 d.
   dėl Skaitmeninės jūrų laivybos sistemos ir paslaugų valdymo aukšto lygio valdymo grupės įsteigimo, kuriuo panaikinamas Sprendimas 2009/584/EB
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               Komisija kartu su valstybėmis narėmis yra atsakinga už Sąjungos keitimosi jūrų laivybos informacija sistemos, be kita ko, centrinės sistemos SafeSeaNet, sistemos CleanSeaNet ir atitinkamų tolimojo identifikavimo ir sekimo sistemos (LRIT) elementų valdymą ir plėtojimą politiniu lygiu, jų integravimą bei tarpusavio sąveiką ir sistemos SafeSeaNet priežiūrą;

               (2)

               Europos Parlamento ir Tarybos direktyvos 2002/59/EB (1) III priedo 2.2 punkte numatyta įsteigti aukšto lygio valdymo grupę, kuriai būtų pavestos tame punkte nurodytos funkcijos. Ta valdymo grupė įsteigta Komisijos sprendimu 2009/584/EB (2);

               (3)

               Komisijos direktyva 2014/100/ES (3) padarius Direktyvos 2002/59/EB III priedo 2.2 punkto pakeitimų, šioje normoje numatyta keletas naujų funkcijų, kurias vykdant padedama valdyti ir administruoti sistemą bei integruotas paslaugas, palyginti su ankstesne padėtimi. Be to, taip praktikoje sudaromos sąlygos dar labiau supaprastinti esamą valdymą ir grupių veiklą atsižvelgiant į poreikį sumažinti administracinę naštą ir supaprastinti ataskaitų teikimo reikalavimus;

               (4)

               todėl Komisijos sprendime, kuriuo įsteigiama aukšto lygio valdymo grupė, būtina atnaujinti išdėstytų funkcijų sąrašą;

               (5)

               taip pat tikslinga nustatyti kitas aukšto lygio valdymo grupės funkcijas, kurios yra glaudžiai susijusios su Direktyvoje 2002/59/EB išdėstytomis funkcijomis ir kurios atitinka grupės ekspertinių žinių lygį. Todėl užmegzdama ir vykdydama bendradarbiavimą su ekspertų grupe (-ėmis) ir plėtodama esamą visų valstybių narių atitinkamų valdžios institucijų bendradarbiavimą, stebėdama sistemos abipusį ryšį bei sąveiką, grupė turėtų padėti Komisijai įgyvendinti Europos Parlamento ir Tarybos direktyvos 2010/65/ES (4) 3 straipsnio 2 dalyje nustatytą uždavinį ir skatinti keistis patirtimi ir geriausios praktikos pavyzdžiais su visais dalyvaujančiais subjektais, įskaitant suinteresuotuosius sektoriaus subjektus;

               (6)

               be to, būtina atsižvelgti į technologinę plėtrą ir pažangą ir spręsti strateginius klausimus, susijusius su sistemos plėtojimu ateityje, atsižvelgiant visų pirma į paramą sudarant palankesnes sąlygas veikti Europos jūrų transporto erdvei be sienų, taip pat į kitų atitinkamų krypčių Sąjungos politiką bei teisės aktus. Tai taip pat gali būti naudinga plėtojant bendros keitimosi informacija aplinkos (BKIA) savanorišką procesą;

               (7)

               remiantis Direktyvos 2002/59/EB III priedo 2.2 punktu, aukšto lygio valdymo grupę turėtų sudaryti valstybių narių ir Komisijos atstovai. Jai pirmininkauja Komisijos atstovas. Tęstinumo sumetimais pageidautina, kad esami grupės nariai, paskirti pagal Sprendimą 2009/584/EB, savo pareigas eitų toliau iki dabartinės kadencijos pabaigos;

               (8)

               pagal Direktyvą 2002/59/EB Europos jūrų saugumo agentūra (EMSA) yra atsakinga už techninį Sąjungos keitimosi jūrų laivybos informacija sistemos įgyvendinimą bendradarbiaujant su valstybėmis narėmis bei Komisija ir paramą valstybėms narėms įgyvendinant Direktyvą 2010/65/ES, visų pirma sudarydama palankesnes sąlygas elektroniniu būdu perduoti duomenis per sistemą SafeSeaNet pagal Europos Parlamento ir Tarybos reglamentą (EB) Nr. 1406/2002 (5); todėl ji turėtų nuolat dalyvauti aukšto lygio darbo grupės veikloje;

               (9)

               turėtų būti nustatytos grupės nariams taikomos informacijos atskleidimo taisyklės;

               (10)

               asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (6);

               (11)

               Sprendimas 2009/584/EB turėtų būti panaikintas,

         PRIĖMĖ ŠĮ SPRENDIMĄ:
   1 straipsnis
   Dalykas
   Įsteigiama Skaitmeninės jūrų laivybos sistemos ir paslaugų valdymo aukšto lygio valdymo grupė (toliau – valdymo grupė).
   2 straipsnis
   Funkcijos
   Nedarant poveikio valstybių narių nuosavybės teisėms į duomenis, valdymo grupės funkcijos yra šios:

               a)

               Direktyvos 2002/59/EB III priedo 2.2 punkte nurodytos funkcijos;

               b)

               padėti Komisijai įgyvendinti Direktyvos 2010/65/ES 3 straipsnio 2 dalyje nustatytus uždavinius, visų pirma padėti Sąjungoje kurti techninius pranešimų teikimo formalumų derinimo ir koordinavimo mechanizmus, kuriais skatinama integracija, pakartotinis per sistemą pateiktos informacijos panaudojimas bei keitimasis ja ir sudaromos sąlygos pranešimus teikti tik vieną kartą, tokiu būdu Europos jūrų transporto erdvei be sienų užtikrinant paramą, kuria sudaromos palankesnės sąlygos jai veikti;

               c)

               neviršijant valdymo grupės nustatytų įgaliojimų, užmegzti ir vykdyti bendradarbiavimą su ekspertų grupe (-ėmis) konkrečiais klausimais dėl funkcijų, susijusių su Sąjungos keitimosi jūrų laivybos informacija sistemos, nacionalinės vieno langelio sistemos, nacionalinės sistemos SafeSeaNet ar kitų elektroninių sistemų valdymu, naudojimu ir veikimu, taip pat jų tarpusavio sąveika;

               d)

               užmegzti valstybių narių įstaigų ir Komisijos bendradarbiavimą:

                           —

                           dėl Direktyvos 2002/59/EB 23 straipsnio,

                           —

                           klausimais, susijusiais su naudojimosi sistema ir integruotomis jūrų laivybos paslaugomis sąlygomis;

               e)

               stebėti nacionalinės vieno langelio sistemos ir Sąjungos keitimosi jūrų laivybos informacija sistemos, taip pat kitų atitinkamų Europos informacijos valdymo sistemų tarpusavio sąveiką;

               f)

               skatinti keistis patirtimi ir geriausios praktikos pavyzdžiais, kaip nurodyta Direktyvos 2002/59/EB 20 straipsnio 3 dalyje.

         3 straipsnis
   Konsultacijos
   Komisija gali konsultuotis su valdymo grupe bet kokiu klausimu dėl 2 straipsnyje išdėstytų funkcijų ir vieno langelio sistemos bei tiek centralizuotos, tiek decentralizuotos Sąjungos keitimosi jūrų laivybos informacija sistemos pokyčių dabar ir ateityje, be kita ko, dėl jos indėlio į jūrų laivybos stebėseną ir priežiūrą laikantis visapusiško požiūrio į direktyvose 2002/59/EB ir 2010/65/ES išdėstytus tikslus ir uždavinius.
   4 straipsnis
   Grupės sudėtis ir narių skyrimas
   1.   Valdymo grupę sudaro valstybių narių ir Komisijos atstovai.
   2.   Komisijos skiriami valdymo grupės nariai yra vyresnieji pareigūnai.
   3.   Kiekviena valstybė narė paskiria ne daugiau kaip du narius ir atitinkamą skaičių pakaitinių narių. Pakaitiniai nariai skiriami laikantis tų pačių sąlygų, kaip ir skiriant narius; pakaitiniai nariai automatiškai pakeičia nedalyvaujančius ar savo pareigų negalinčius eiti narius. Nariai ir pakaitiniai nariai yra vyresnieji pareigūnai.
   4.   Esami sistemos SafeSeaNet aukšto lygio valdymo grupės nariai savo pareigas eina toliau iki kadencijos pabaigos pagal Sprendimo 2009/584/EB 3 straipsnio 2 dalį.
   5.   Pagal 3 dalį paskirti nariai skiriami trejų metų laikotarpiui. Jie savo pareigas eina tol, kol vietoj jų bus paskirti kiti nariai, arba iki savo kadencijos pabaigos. Jie gali būti paskirti kitai kadencijai.
   6.   Nariai, kurie nebegali veiksmingai dalyvauti grupės svarstymuose, kurie atsistatydina arba neatitinka šio straipsnio 3 dalyje arba Sutarties 339 straipsnyje nustatytų sąlygų, likusiam kadencijos laikui gali būti pakeisti naujais nariais.
   7.   Valdymo grupės posėdžiuose nuolatinio stebėtojo teisėmis dalyvauja Europos jūrų saugumo agentūros (EMSA) atstovas. Europos jūrų saugumo agentūrai atstovauja aukšto lygio atstovas.
   8.   Valdymo grupės posėdžiuose stebėtojų teisėmis gali dalyvauti Europos ekonominės erdvės susitarimo šalimis esančių ELPA valstybių atstovai.
   9.   Asmens duomenys renkami, tvarkomi ir skelbiami pagal Reglamentą (EB) Nr. 45/2001.
   5 straipsnis
   Veikla
   1.   Valdymo grupei pirmininkauja Komisijos atstovas.
   2.   Valdymo grupei pirmininkaujantis Komisijos atstovas gali prašyti ekspertų, turinčių specialiųjų žinių kuriuo nors darbotvarkės klausimu, dalyvauti valdymo grupės ar pogrupio svarstymuose, jei tai naudinga arba būtina. Be to, Komisijos atstovas asmenims, organizacijoms, kaip jos apibrėžtos Ekspertų grupių horizontaliųjų taisyklių 8 taisyklės 3 punkte, ir šalims kandidatėms gali suteikti stebėtojo statusą.
   3.   Nariai ir jų atstovai, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatytų įpareigojimų saugoti profesinę paslaptį, taip pat Komisijos ES įslaptintos informacijos apsaugai užtikrinti skirtų saugumo taisyklių, nustatytų Komisijos sprendimų (ES, Euratomas) 2015/443 (7) ir (ES, Euratomas) 2015/444 (8) priede. Jei jie šių įpareigojimų nesilaiko, Komisija gali imtis visų tinkamų priemonių.
   4.   Valdymo grupės posėdžiai paprastai rengiami Komisijos patalpose. Komisija valdymo grupei užtikrina sekretoriato pagalbą. Grupės posėdžiuose gali dalyvauti kiti Komisijos pareigūnai, kurie yra suinteresuoti juose svarstomais klausimais.
   5.   Remdamasi Komisijos priimtomis standartinėmis ekspertų grupių darbo tvarkos taisyklėmis, valdymo grupė priima savo darbo tvarkos taisykles.
   6.   Visi atitinkami dokumentai (pavyzdžiui, darbotvarkės, posėdžių protokolai ir dalyvių pareiškimai) skelbiami ekspertų grupių registre arba jame pateikiant nuorodą į tam skirtą interneto svetainę, kurioje galima rasti tą informaciją. Dokumentų skelbimo išimtys numatomos remiantis Europos Parlamento ir Tarybos reglamentu (EB) Nr. 1049/2001 (9).
   6 straipsnis
   Posėdžių išlaidos
   1.   Valdymo grupės veikloje dalyvaujantiems asmenims už jų teikiamas paslaugas neatlyginama.
   2.   Valdymo grupės veikloje dalyvaujančių asmenų patirtas kelionės ir pragyvenimo išlaidas atlygina Komisija pagal galiojančias Komisijos nuostatas.
   3.   Tos išlaidos atlyginamos neviršijant pagal metinę išteklių skyrimo procedūrą skirtų asignavimų.
   7 straipsnis
   Panaikinimas
   Sprendimas 2009/584/EB panaikinamas.
   8 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2016 m. balandžio 11 d.

            Komisijos vardu

            Pirmininkas

         Jean-Claude JUNCKER

      (1)  2002 m. birželio 27 d. Europos Parlamento ir Tarybos direktyva 2002/59/EB, įdiegianti Bendrijos laivų eismo stebėsenos ir informacijos sistemą ir panaikinanti Tarybos direktyvą 93/75/EEB (OL L 208, 2002 8 5, p. 10).

      (2)  2009 m. liepos 31 d. Komisijos sprendimas 2009/584/EB, kuriuo įsteigiama sistemos SafeSeaNet aukšto lygio valdymo grupė (OL L 201, 2009 8 1, p. 63).

      (3)  2014 m. spalio 28 d. Komisijos direktyva 2014/100/ES, kuria iš dalies keičiama Europos Parlamento ir Tarybos direktyva 2002/59/EB, įdiegianti Bendrijos laivų eismo stebėsenos ir informacijos sistemą (OL L 308, 2014 10 29, p. 82).

      (4)  2010 m. spalio 20 d. Europos Parlamento ir Tarybos direktyva 2010/65/ES dėl pranešimo formalumų, taikomų į valstybių narių uostus įplaukiantiems ir (arba) iš jų išplaukiantiems laivams, kuria panaikinama Direktyva 2002/6/EB (OL L 283, 2010 10 29, p. 1).

      (5)  2002 m. birželio 27 d. Europos Parlamento ir Tarybos reglamentas (EB) Nr. 1406/2002, įsteigiantis Europos jūrų saugumo agentūrą (OL L 208, 2002 8 5, p. 1).

      (6)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      (7)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).

      (8)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).

      (9)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).


title: 2011/356/ES: 2011 m. birželio 10 d. Tarybos sprendimas dėl Slovėnijai atstovaujančių Regiono komiteto penkių narių ir trijų pakaitinių narių skyrimo

text:
21.6.2011

               LT

               Europos Sąjungos oficialusis leidinys

               L 161/24

         TARYBOS SPRENDIMAS
   2011 m. birželio 10 d.
   dėl Slovėnijai atstovaujančių Regiono komiteto penkių narių ir trijų pakaitinių narių skyrimo
   (2011/356/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Slovėnijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.

               (2)

               Pasibaigus Aleš ČERIN, Irena MAJCEN, Jasmina VIDMAR, Franci VOVK ir Anton Tone SMOLNIKAR kadencijai tapo laisvos penkios Regionų komiteto narių vietos. Pasibaigus Jure MEGLIČ, Siniša GERMOVŠEK ir Darja DELAČ FELDA kadencijai, tapo laisvos trys Regionų komiteto pakaitinių narių vietos,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. sausio 25 d., į Regionų komitetą skiriami:

               a)

               nariais:

                           —

                           Peter BOSSMAN, župan občin Piran

                           —

                           Mitja MERŠOL, član občinskega sveta MO Ljubljana

                           —

                           Andreja POTOČNIK, podžupanja občine Tržič

                           —

                           Dr. Ivan ŽAGAR, župan občine Slovenska Bistrica

                           —

                           Barbara ŽGAJNER TAVŠ, podžupanja občine Trbovlje

                     ir

               b)

               pakaitiniais nariais:

                           —

                           Ladislava FURLAN, podžupanja občine Logatec

                           —

                           Anton KOKALJ, član občinskega sveta občine Vodice

                           —

                           Tanja VINDIŠ FURMAN, članica občinskega sveta MO Maribor.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2011 m. birželio 10 d.

            Tarybos vardu

            Pirmininkas

         FELLEGI T.

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.